CELEX: 52018PC0725
Language: lt
Date: 2018-11-06
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Įgyvendinimo sprendimas 2009/1008/ES leisti Latvijos Respublikai toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio

EUROPOS KOMISIJA
            Briuselis, 2018 11 06
            COM(2018) 725 final
            2018/0381(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo iš dalies keičiamas Įgyvendinimo sprendimas 2009/1008/ES leisti Latvijos Respublikai toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
            
               
         
         
            
               AIŠKINAMASIS MEMORANDUMAS
            
            
               Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva
                  1
               ) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei taikyti specialias priemones, kuriomis nukrypstama nuo tos direktyvos nuostatų, kad būtų supaprastinta PVM surinkimo procedūra arba užkirstas kelias tam tikrų formų mokesčių slėpimui ar vengimui.
            
            
               Latvijos Respublika (toliau – Latvija) raštu (jį Komisija užregistravo 2018 m. birželio 20 d.) paprašė leisti toliau taikyti priemonę, kuria nukrypstama nuo PVM direktyvos 193 straipsnio, kuriuo nustatomas asmuo, kuriam tenka prievolė sumokėti PVM. Latvija raštu (jį Komisija užregistravo 2018 m. rugpjūčio 17 d.) pateikė tos priemonės taikymo ataskaitą, kaip reikalaujama 2009 m. gruodžio 7 d. Tarybos įgyvendinimo sprendimo 2009/1008/EB
                  2
                su pakeitimais, padarytais 2015 m. gruodžio 10 d. Tarybos įgyvendinimo sprendimu (ES) 2015/2396
                  3
               , 2 straipsnyje.
            
            
               Vadovaudamasi PVM direktyvos 395 straipsnio 2 dalimi, 2018 m. rugsėjo 7 d. raštu Komisija pranešė kitoms valstybėms narėms apie Latvijos prašymą. 2018 m. rugsėjo 10 d. raštu Komisija pranešė Latvijai turinti visą informaciją, kuri yra būtina prašymui įvertinti.
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  PVM direktyvos 193 straipsnyje nustatyta, kad prievolė sumokėti PVM tenka prekes tiekiančiam arba paslaugas teikiančiam apmokestinamajam asmeniui.
               
               
                  Pagal PVM direktyvos 395 straipsnį valstybės narės, siekdamos supaprastinti PVM surinkimo procedūrą arba užkirsti kelią tam tikrų formų mokesčių slėpimui ar vengimui, gali taikyti priemones, kuriomis nukrypstama nuo PVM direktyvos nuostatų, jeigu tas priemones patvirtino Taryba.
               
               
                  Latvija paprašė leisti toliau taikyti atvirkštinio apmokestinimo mechanizmą prekybos mediena sandoriams, t. y., kad prievolė sumokėti PVM tektų asmeniui, kuriam tiekiamos prekės ar teikiamos paslaugos.
               
               
                  Nukrypti leidžiančią priemonę 2006 m. sausio 24 d. Tarybos sprendimu 2006/42/EB
                     4
                   Latvijai iš pradžių leista taikyti iki 2009 m. gruodžio 31 d. ir 2009 m. gruodžio 7 d. Tarybos įgyvendinimo sprendimu 2009/1008/ES
                     5
                   – iki 2012 m. gruodžio 31 d. Leidimas taikyti nukrypti leidžiančią nuostatą vėliau 2013 m. sausio 22 d. Tarybos įgyvendinimo sprendimu 2013/55/ES
                     6
                   buvo pratęstas iki 2015 m. gruodžio 31 d. ir 2015 m. gruodžio 10 d. Tarybos įgyvendinimo sprendimu (ES) 2015/2396
                     7
                   – iki 2018 m. gruodžio 31 d.
               
               
                  Latvijos teigimu, medienos rinkoje, kuri yra vienas iš svarbiausių jos ekonomikos sektorių, esama labai didelės sukčiavimo PVM rizikos, nes joje dominuoja daug smulkių vietos veiklos vykdytojų ir atskirų tiekėjų. Dėl medienos rinkos ir joje veikiančių įmonių pobūdžio atsirado sukčiavimo PVM atvejų, kuriuos Latvijos mokesčių administratoriui sunku kontroliuoti. Siekdamas kovoti su šiuo piktnaudžiavimu, jis pradėjo taikyti atvirkštinio apmokestinimo mechanizmą prekybos mediena sandoriams, kuris, kaip paaiškėjo, yra labai veiksmingas ir dėl kurio šiame sektoriuje labai sumažėjo sukčiavimo atvejų. 
               
               
                  Be to, Latvijos teigimu, ši speciali priemonė neturi neigiamo poveikio bendrai PVM pajamų, surenkamų galutiniame vartojimo etape, sumai, todėl nedaro neigiamos įtakos Sąjungos PVM nuosaviems ištekliams.
               
               
                  Nukrypti leidžiančias nuostatas paprastai leidžiama taikyti ribotą laikotarpį, kad būtų galima įvertinti, ar speciali priemonė yra tinkama ir veiksminga, ir siekiant suteikti valstybėms narėms laiko iki nukrypti leidžiančios priemonės galiojimo pabaigos nustatyti kitas įprastas atitinkamai problemai spręsti skirtas priemones, taigi nebereikėtų pratęsti nukrypti leidžiančios nuostatos galiojimo. Nukrypti leidžiančią nuostatą, pagal kurią leidžiama taikyti atvirkštinio apmokestinimo mechanizmą, leidžiama taikyti tik konkrečiose srityse, kuriose sukčiaujama, ir ji yra kraštutinė priemonė. 
               
               
                  Todėl, atsižvelgiant į nepakitusią teisinę ir faktinę padėtį, siūloma paskutinį kartą pratęsti nukrypti leidžiančios priemonės galiojimą, leidžiant Latvijai toliau taikyti šią nukrypti leidžiančią priemonę iki 2021 m. gruodžio 31 d. Iki šios nukrypti leidžiančios nuostatos galiojimo pabaigos Latvija turėtų įgyvendinti kitas įprastas kovos su sukčiavimu PVM ir jo prevencijos priemones medienos sektoriuje. Taigi, nebereikėtų nukrypti nuo Direktyvos 2006/112/EB 193 straipsnio, kiek tai susiję su šių prekių tiekimu. 
               
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Kitoms valstybėms narėms buvo leista taikyti panašias nukrypti leidžiančias nuostatas, susijusias su PVM direktyvos 193 straipsniu.
               
               
                  Taigi siūloma priemonė atitinka galiojančias PVM direktyvos nuostatas. 
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
         
         
            
               
                  PVM direktyvos 395 straipsnis.
               
            
            
               •Subsidiarumo principas (neišimtinės kompetencijos atveju) 
            
            
               
                  Atsižvelgiant į PVM direktyvos nuostatą, kuria grindžiamas pasiūlymas, subsidiarumo principas netaikomas.
               
            
            
               •Proporcingumo principas
            
            
               
                  Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio. 
               
            
            
               Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui.
            
            
               •Priemonės pasirinkimas
            
            
               Siūloma priemonė: Tarybos įgyvendinimo sprendimas.
            
            
               Pagal Tarybos direktyvos 2006/112/EB 395 straipsnį nukrypti nuo bendrų PVM nuostatų galima tik tada, kai tai vieningai leidžia Taryba, remdamasi Komisijos pasiūlymu. Tarybos įgyvendinimo sprendimas yra tinkamiausia priemonė, nes jis gali būti skirtas atskirai valstybei narei.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               
                  Šis pasiūlymas grindžiamas Latvijos prašymu ir skirtas tik šiai valstybei narei.
               
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė.
               
            
            
               •Poveikio vertinimas
            
            
               
                  Pasiūlymu dėl Tarybos įgyvendinimo sprendimo Latvijai leidžiama toliau taikyti atvirkštinio apmokestinimo mechanizmą prekybos mediena sandoriams. Padėtis, kuria buvo grindžiama pradinė nukrypti leidžianti nuostata, nepasikeitė. Latvija teigimu, nepaisant to, kad pradėjus taikyti atvirkštinio apmokestinimo tvarką, sukčiavimo atvejų, susijusių su PVM ir PVM slėpimu medienos rinkoje, skaičius sumažėjo, rizika yra nepašalinta. 
               
               
                  Latvijos teigimu, šios priemonės galiojimo pratęsimas neturės neigiamo poveikio bendrai PVM pajamų, surenkamų galutiniame vartojimo etape, sumai, todėl nedaro neigiamos įtakos Sąjungos PVM nuosaviems ištekliams.
               
            
            
               4.POVEIKIS BIUDŽETUI
            
            
               Pasiūlymas ES biudžetui poveikio neturi. 
            
            
               5.KITI ELEMENTAI
            
         
         
            
               Pasiūlymo galiojimas yra riboto laikotarpio.
            
            
               2018/0381 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo iš dalies keičiamas Įgyvendinimo sprendimas 2009/1008/ES leisti Latvijos Respublikai toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  8
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Tarybos sprendimu 2006/42/EB
                  9
                Latvijai leista taikyti priemonę, kuria nukrypstama nuo Direktyvos 77/388/EEB
                  10
                21 straipsnio 1 dalies a punkto, nustatant, kad iki 2009 m. gruodžio 31 d. prekybos mediena sandorių atveju prievolė sumokėti pridėtinės vertės mokestį (PVM) tenka gavėjui. Tarybos įgyvendinimo sprendimu 2009/1008/ES
                  11
               , nukrypstant nuo Direktyvos 2006/112/EB 193 straipsnio, Latvijai leista toliau iki 2012 m. gruodžio 31 d. taikyti nuostatą, pagal kurią prekybos mediena sandorių atveju prievolė sumokėti PVM tenka gavėjui. Leidimas taikyti nukrypti leidžiančią priemonę vėliau Tarybos įgyvendinimo sprendimu 2013/55/ES
                  12
                buvo pratęstas iki 2015 m. gruodžio 31 d. ir Tarybos įgyvendinimo sprendimu (ES) 2015/2396
                  13
                – iki 2018 m. gruodžio 31 d.; 
            
            
               (2)Latvija raštu (jį Komisija užregistravo 2018 m. birželio 20 d.) paprašė leisti prekybos mediena sandoriams toliau taikyti priemonę, kuria nukrypstama nuo Direktyvos 2006/112/EB 193 straipsnio. Latvija raštu (jį Komisija užregistravo 2018 m. rugpjūčio 17 d.) pateikė Komisijai priemonės taikymo ataskaitą, kaip reikalaujama Tarybos įgyvendinimo sprendimo 2009/1008/EB 2 straipsnio 2 pastraipoje;
            
            
               (3)pagal Direktyvos 2006/112/EB 395 straipsnio 2 dalies antrą pastraipą 2018 m. rugsėjo 7 d. raštais Komisija pranešė kitoms valstybėms narėms apie Latvijos prašymą. 2018 m. rugsėjo 10 d. raštu Komisija pranešė Latvijai turinti visą informaciją, kuri yra būtina prašymui įvertinti;
            
            
               (4)Latvijos teigimu, medienos rinkoje, kuri yra vienas iš svarbiausių jos ekonomikos sektorių, esama labai didelės sukčiavimo PVM rizikos, nes joje dominuoja daug smulkių vietos veiklos vykdytojų ir atskirų tiekėjų. Dėl medienos rinkos ir joje veikiančių įmonių pobūdžio atsirado sukčiavimo PVM atvejų, kuriuos Latvijos mokesčių administratoriui sunku kontroliuoti. Siekdamas kovoti su šiuo piktnaudžiavimu, jis pradėjo taikyti atvirkštinio apmokestinimo mechanizmą prekybos mediena sandoriams, kuris, kaip paaiškėjo, yra labai veiksmingas ir dėl kurio šiame sektoriuje labai sumažėjo sukčiavimo atvejų. 
            
            
               (5)todėl Latvijai turėtų būti leidžiama ribotą laikotarpį – iki 2021 m. gruodžio 31 d. – taikyti nukrypti leidžiančią priemonę; 
            
            
               (6)nukrypti leidžiančias nuostatas paprastai leidžiama taikyti ribotą laikotarpį, kad būtų galima įvertinti, ar nukrypti leidžianti priemonė yra tinkama ir veiksminga. Nukrypti leidžiančiomis nuostatomis valstybėms narėms suteikiama laiko iki nukrypti leidžiančios priemonės galiojimo pabaigos nustatyti kitas įprastas atitinkamai problemai spręsti skirtas priemones, taigi nebereikėtų pratęsti nukrypti leidžiančios nuostatos galiojimo. Nukrypti leidžiančią nuostatą, pagal kurią leidžiama taikyti atvirkštinio apmokestinimo mechanizmą, leidžiama taikyti tik konkrečiose srityse, kuriose sukčiaujama, ir ji yra kraštutinė priemonė. Todėl Latvija turėtų iki šios nukrypti leidžiančios nuostatos galiojimo pabaigos įgyvendinti kitas įprastas kovos su sukčiavimu PVM ir jo prevencijos priemones medienos sektoriuje, taigi nebereikėtų nukrypti nuo Direktyvos 2006/112/EB 193 straipsnio, kiek tai susiję su šių prekių tiekimu;
            
            
               (7)nukrypti leidžianti priemonė neturės neigiamo poveikio Sąjungos nuosaviems ištekliams iš PVM;
            
            
               (8)todėl Įgyvendinimo sprendimas 2009/1008/ES turėtų būti atitinkamai iš dalies pakeistas,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
         
         
            
               Įgyvendinimo sprendimo 2009/1008/ES 2 straipsnis pakeičiamas taip:
            
            
               „2 straipsnis
            
            
               Šis sprendimas taikomas iki 2021 m. gruodžio 31 d.“.
            
            
               2 straipsnis
            
            
               Šis sprendimas taikomas nuo 2019 m. sausio 1 d.
            
            
               3 straipsnis
            
            
               Šis sprendimas skirtas Latvijos Respublikai.
            
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 347, 2006 12 11, p. 1.
               
               
                  
                     (2)
                  
                        OL L 347, 2009 12 24, p. 30.
               
               
                  
                     (3)
                  
                        OL L 332, 2015 12 18, p. 142.
               
               
                  
                     (4)
                  
                        OL L 25, 2006 1 28, p. 31.
               
               
                  
                     (5)
                  
                        OL L 347, 2009 12 24, p. 30.
               
               
                  
                     (6)
                  
                        OL L 22, 2013 1 25, p. 16.
               
               
                  
                     (7)
                  
                        OL L 332, 2015 12 18, p. 142.
               
               
                  
                     (8)
                  
                        OL L 347, 2006 12 11, p. 1.
               
               
                  
                     (9)
                  
                        OL L 25, 2006 1 28, p. 31.
               
               
                  
                     (10)
                  
                        1977 m. gegužės 17 d. Šeštoji Tarybos direktyva 77/388/EEB dėl valstybių narių apyvartos mokesčių įstatymų derinimo – Bendra pridėtinės vertės mokesčio sistema: vienodas vertinimo pagrindas (OL L 145, 1977 6 13, p. 1).
               
               
                  
                     (11)
                  
                        2009 m. gruodžio 7 d. Tarybos įgyvendinimo sprendimas leisti Latvijos Respublikai toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio (OL L 347, 2009 12 24, p. 30).
               
               
                  
                     (12)
                  
                        2013 m. sausio 22 d. Tarybos įgyvendinimo sprendimas, kuriuo iš dalies keičiamas Įgyvendinimo sprendimas 2009/1008/ES leisti Latvijos Respublikai toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio (OL L 22, 2013 1 25, p. 16).
               
               
                  
                     (13)
                  
                        2015 m. gruodžio 10 d. Tarybos įgyvendinimo sprendimas (ES) 2015/2396, kuriuo iš dalies keičiamas Įgyvendinimo sprendimas 2009/1008/ES leisti Latvijos Respublikai toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio (OL L 332, 2015 12 18, p. 142).